b'\n_START_ARTICLE_\nKaruselna stru\xc5\xbenica\n_START_PARAGRAPH_\nKaruselne stru\xc5\xbenice so pre\xc4\x8dne stru\xc5\xbenice z navpi\xc4\x8dnim glavnim vretenom. Uporabljamo jih za stru\xc5\xbeenje obdelovancev, pri katerih je razmerje med premerom in dol\xc5\xbeino zelo veliko, ali \xc4\x8de imajo zelo velik premer (tudi do 25m in ve\xc4\x8d) in veliko te\xc5\xbeo. Primerne so za ve\xc4\x8dje tovarne. Najve\xc4\x8dkrat z njimi stru\xc5\xbeijo ohi\xc5\xa1ja turbin._NEWLINE_Prednost le teh v primerjavi s \xc4\x8delnimi je v tem, da ve\xc4\x8dje in te\xc5\xbeje obdelovance la\xc5\xbee vpnemo, saj pritiskajo z lastno te\xc5\xbeo na vpenjalno plo\xc5\xa1\xc4\x8do. Ker se vpenjalna plo\xc5\xa1\xc4\x8da vrti vodoravno, so tudi le\xc5\xbeaji glavnega vretena manj obremenjeni kot pri \xc4\x8delni stru\xc5\xbenici._NEWLINE_Karuselne stru\xc5\xbenice za ve\xc4\x8dje obdelovance imajo navadno dva stebra, ki sta zgoraj povezana v okvir, da je stroj bolj tog. Na obeh stebrih so navpi\xc4\x8dna vodila, po katerih s posebnim elektromotorjem dvigamo ali spu\xc5\xa1\xc4\x8damo pre\xc4\x8dko. Na pre\xc4\x8dki so vodoravna vodila, po katerih lahko premikamo sani. Na saneh je navpi\xc4\x8dni suport. Ve\xc4\x8dje karuselne stru\xc5\xbenice imajo tudi vsaj ene bo\xc4\x8dne sani, s katerimi stru\xc5\xbeimo vzdol\xc5\xbeno zelo velike zunanje premere in se zato lahko gibljejo navpi\xc4\x8dno po vodilih na stebru. Najve\xc4\x8dje karuselne stru\xc5\xbenice imajo vpenjalno plo\xc5\xa1\xc4\x8do dvodelno, name\xc5\xa1\xc4\x8dena pa je v vi\xc5\xa1ini tal. Na zunanji plo\xc5\xa1\xc4\x8di, ki ima obliko obro\xc4\x8da, obdelujemo najve\xc4\x8dje obdelovance. Na notranjo plo\xc5\xa1\xc4\x8do vpenjamo in obdelujemo manj\xc5\xa1e obdelovance'